Žilinka, Maroš, generálny prokurátor SR (2022-12-06):
Ďakujem veľmi pekne, vážený pán predsedajúci. Vážená pani poslankyňa, páni poslanci, dovoľte, aby som pokračoval teda v úvodnom slove, pár slovami by som sa dotkol netrestnej oblasti pôsobnosti orgánov prokuratúry. Prokuratúra ako orgán ochrany práva pri výkone svojej pôsobnosti chráni objektívne právo. Prokurátor je teda povinný konať vždy, keď zistí, že by mohlo dôjsť k ohrozeniu alebo k porušeniu zákonnosti. Pôsobnosť prokuratúry v tejto oblasti sa člení na dve základné oblasti činnosti, a to dozor prokuratúry nad dodržiavaním a zachovaním zákonnosti orgánmi verejnej správy a pôsobnosť prokuratúry v oblasti civilného procesu. Najrozsiahlejšia oblasť je oblasť dozoru prokurátorov na zachovávaní zákonnosti orgánmi verejnej správy. Pôsobnosť prokuratúry vo vzťahu k orgánom verejnej správy patrí do systému záruk dodržiavania zákonnosti v oblasti verejnej správy. Nie je podmienený návrhom, podnetom fyzickej ani právnickej osoby. Postupuje prokuratúra v činnosti v rámci tejto oblasti aj iniciatívne na základe vlastných poznatkov, pričom právnymi prostriedkami, ktorými orgány prokuratúry prispievajú k zákonnosti, sú jednak protest prokurátora, upozornenie prokurátora, správna žaloba a vstup prokurátora do konania pred správnym súdom. Súčasťou pôsobnosti prokuratúry pri výkone nad dodržiavaním a zachovaním zákonnosti orgánmi verejnej správy je oblasť správneho súdnictva. Treba povedať, že konanie pred správnym súdom a netrestné, netrestný dozor prokuratúry na zachovávaní zákonnosti funkčne spolu súvisia a sú spolu prepojené. Jednotiacim znakom je zabezpečovanie zákonnosti v postupe a rozhodnutí orgánov verejnej správy pri výkone verejnej správy so zameraním na ochranu práv fyzických osôb a právnických osôb. Tou rozdielnou črtou je, že výlučne správny súd má právomoc zrušiť nezákonné rozhodnutie orgánu verejnej správy, resp. ho v rámci prípadov plnej jurisdikcie nahradiť svojím vlastným. Právne prostriedky dozoru prokurátora v tejto oblasti majú vždy voči orgánu verejnej správy návrhový charakter. Ak orgány verejnej správy názor prokurátora neakceptujú, prokurátor má možnosť obrátiť sa a uplatniť svoje oprávnenie v konaní pred správnym súdom. V správnom súdnictve je poskytovaná predovšetkým ochrana subjektívnych práv žalobcu, kdežto dozorová činnosť prokuratúry je zameraná a upriamená na poskytovanie ochrany objektívnemu právu. Činnosť netrestného dozoru prokuratúry je dôležitá pre odbremenenie správneho súdnictva, pričom práve prokuratúra systémovo pôsobí ako taký filter, prostredníctvom ktorého sa rýchlejšie, účinnejšie a hospodárnejšie môže odstrániť nezákonnosť. Druhá oblasť prokuratúry, to je oblasť civilného procesu, ktorá je vymedzená v zákone o prokuratúre rámcovo a vyplýva z osobitných právnych predpisov. Všeobecne môžeme konštatovať, že prokuratúra účinne pôsobí najmä už na samotnú prevenciu nezákonnosti v rámci previerkových činností hlavne v orgánoch verejnej správy či štátnej správy alebo samosprávy a prispieva k zvyšovaniu právneho povedomia zamestnancov orgánov verejnej správy. Prokurátori svojou nezastupiteľnou činnosťou tak plnia aj úlohu metodického orgánu. Oprávnenie prokurátora na výkon previerok je odrazom proaktívneho charakteru prokuratúry a jej iniciatívneho prístupu k plneniu zverených úloh. Treba povedať, že orgány prokuratúry a jednotliví prokurátori špecializujúci sa tak na netrestnú, ako aj trestnú oblasť vzájomne úzko kooperujú, aby sa takto zabezpečilo garantovanie zákonnosti. Na všetkých okresných, krajských prokuratúrach pôsobia špecialisti prokurátori na netrestnú oblasť, ktorú majú, ktorí majú aj svojich zástupcov, tak aby bola vždy zabezpečená plná možnosť uplatňovať všetky oprávnenia prokurátora v tejto oblasti. Pokiaľ ide o, pokiaľ ide o nosnú, nosné zhodnotenie v danej veci, v danej oblasti, Generálna prokuratúra Slovenskej republiky v uplynulom roku vykonala zhodnotenie stavu zákonnosti v postupe a rozhodovaní orgánov verejnej správy vo veciach pozemkových reštitučných úprav upravených zákonov o úprave vlastníckych vzťahov k pôde a k inému poľnohospodárskemu majetku a zákona o navrátení vlastníctva k pozemkom. Potreba plnenia tejto úlohy prokuratúry vzišla zo skutočnosti, že existuje stále veľký počet prebiehajúcich a neukončených reštitučných konaní, ktoré blokujú riadne nakladanie s dotknutými pozemkami. V rámci vykonaných previerok v tejto oblasti pri vykonávaní tohto zhodnotenia boli zistené závažné pochybenia, ktoré rezultovali do celkového počtu 208 prokurátorských opatrení, prevažne upozornení a súhrnných upozornení, ale aj protestov. O opodstatnenosti podaných prokurátorských opatrení svedčí fakt, že všetky boli, všetky boli úspešné a všetkým bolo vyhovené. Najzávažnejšie zistenia porušenia zákonnosti boli teda detekované v nezabezpečení plynulého priebehu konania v rozpore so zásadou rýchlosti a hospodárnosti konania. Ďalej to boli niekoľkoročné obdobia nečinnosti reštitučného orgánu, boli zistené aj prípady v dĺžke 25 a dokonca až v 30-ročnom priebehu konania reštitučného. Nesprávne určenie právnych nástupcov oprávnenej osoby, nedostatočná súčinnosť a nečinnosť iných štátnych inštitúcií, vyhotovovanie pozitívnych reštitučných rozhodnutí tak, že nezodpovedajú všetkým požiadavkám kladeným na všeobecné náležitosti správnych rozhodnutí, nesprávne právne posúdenia reštitučného titulu v pozitívnom rozhodnutí o vyhovení reštitučného nároku, zisťovanie podstatných skutočností až relatívne dlho po začatí reštitučného konania, viacnásobné prerušovanie konania, pričom správny orgán žiadal o doplnenie tých istých dokladov, čo sa prieči zásade plynulého priebehu konania a hospodárnosti, neaplikovanie inštitútu predĺženia lehoty na vydanie rozhodnutia, ako aj existencia nedôvodných prieťahov v konaní, ktoré možno označiť za extrémne. Pokiaľ ide o aktivitu prokurátorov v uvedenej oblasti, teda v netrestnej oblasti, treba povedať, že bolo podaných, orgány prokuratúry obdržali o 181 podnetov na výkon dozoru nad dodržiavaním zákonnosti orgánmi verejnej správy viac ako v roku 2020, bolo ich 6 545. Každý jeden, s každým jedným sa museli zaoberať a vybaviť ho. Podali sme o 295 upozornení prokurátora viac, 1 976. Pri protestoch to bolo o 297, bolo ich 1 165. Pokiaľ ide o previerkovú činnosť, bolo vykonaných celkom 1 380 previerok, čo predstavuje o 48 previerok menej. Súčasťou pôsobnosti prokuratúry v netrestnej oblasti je aj preukazovanie pôvodu majetku a teda oprávnenia prokuratúry v danej oblasti. Orgány prokuratúry prakticky v správach o činnosti od roku 2013 až dodnes poukazujú na potrebu sfunkčnenia či už novelizáciou, alebo prijatím nového zákona o preukazovaní pôvodu majetku s tým, že tento je absolútne, absolútne nepoužiteľný a nevykonateľný v podmienkach Slovenskej republiky. Ja som na potrebu prijatia tohto zákona a poskytnutia súčinnosti orgánom prokuratúry upozorňoval ministerku spravodlivosti ešte v apríli 2021, dodnes sa daná problematika nejakým spôsobom z hľadiska legislatívneho nepohla. Napriek ochote orgánov prokuratúry prispieť svojimi skúsenosťami pri aplikácii zákona pre novú právnu úpravu neboli sme oslovení, napriek tomu som uložil riaditeľke odboru legislatívy, stratégie a ústavného práva na Generálnej prokuratúre, aby orgán prokuratúry ako Generálna prokuratúra, aby sme pripravili vlastný návrh paragrafový vrátane dôvodovej správy, ktorú mám ambíciu predložiť potom buď predsedovi Národnej rady Slovenskej republiky, alebo predsedovi vlády Slovenskej republiky v súlade s mojimi zákonnými oprávneniami. Toľko v rámci úvodného slova k správe o činnosti prokuratúry za rok 2021. Ďakujem veľmi pekne, pán predsedajúci.